
Hiperelágazásos poliglicidol alapú poliuretán térhálók előállítása, vizsgálata és in situ képződő, ezüst nanorészecskékkel alkotott, katalitikus hatású nanohibridjeik

Munkám során sikeresen állítottam elő 1-pentilamin iniciátor felhasználásával hiperelágazásos
poliglicidolt (HbPG) a glicidol anionos gyűrűfelnyílásos multielágazásos polimerizációjával. Az így
kapott polimerből poliuretán térhálókat állítottam elő hexametilén-diizocianát keresztkötő
alkalmazásával. Eltérő keresztkötő sűrűségű térhálókat állítottam elő 20, 30, 40, 50 illetve 60 n/n%-os
NCO/OH arányban, hogy vizsgáljam az összetétel hatását a gél tulajdonságaira. A térhálók előállítása
sikeres volt, magas gélhányad értékkel. Az előállított térhálók duzzadási kinetikáját szerves, illetve
szervetlen oldószerekben egyaránt vizsgáltam. Megállapítottam, hogy vízben és metanolban, melyek a
térháló fő alkotójának, a HbPG-nek jó oldószerei kiváló, 150-200%-os duzzadásra képesek a térhálók.
Ezzel szemben tetrahidrofuránban alacsony, 15-20% volt a gélek egyensúlyi duzzadása. Munkám fő
célja annak vizsgálata volt, hogy a HbPG alapú poliuretán térhálók ezüst-nitrát oldattal történő
duzzasztásukat követően képesek-e redukálni az ezüst ionokat és képződnek-e ezáltal kémiailag aktív
ezüst nanorészecskék. Azt tapasztaltam, hogy hozzáadott redukálószer nélkül is elszíneződtek a gélek,
vagyis a HbPG alapú poliuretán gélekben lejátszódott az ezüst-ionok fém ezüstté való redukálása. A
minták barnás színe alapján pedig feltételezhető, hogy a gélbe ágyazott ezüst részecskék a nanométer
mérettartományba esnek. Továbbá megfigyelhető volt, hogy a különböző ideig (0,5; 1; 3; 5; 8 és 24
óra) ezüst-nitrátban duzzasztott géldarabok színe egyre mélyülő barna volt, ami arra utal, hogy minél
tovább ideig hagyjuk a géleket a duzzasztószerben, annál több ezüstöt képesek redukálni. Az ezüst
részecskéket tartalmazó minták katalitikus aktivitását a 4-nitrofenol redukciójával vizsgáltam, melyet
UV-Vis spektroszkópiával követtem. Megállapítottam, hogy a minták katalitikus aktivitással
rendelkeznek, amit a kiindulási 4-nitrofenol vegyület abszorpciós csúcsának intenzitás csökkenésével
igazoltam.
A kapott eredmények alapján tehát megállapítható, hogy a hiperelágazásos poliglicidol alapú
poliuretán térháló képes hozzáadott redukálószer nélkül redukálni a megkötött ezüst ionokat. Ennek
révén a térhálóban megkötött fém ezüst stabilizálódik, vagyis az ezen egyszerű eljárással nyert teljesen
újszerű, ezüst nanorészecskéket tartalmazó nanohibrid kiválóan alkalmas ezüst hordozóként való
alkalmazásra, melyekről kimutattam, hogy katalitikus aktivitással rendelkeznek.



